GREEK SUPREME COURT DECISION

Decision ID: 347/2024
Decision Number: 347
Decision Year: 2024
Department: Ποινικό (Ε)
Court Section: ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' Ποινικό Τμήμα - (ΣΕ ΣΥΜΒΟΥΛΙΟ) Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Σοφία Οικονόμου, Δημήτριο Τράγκα - Εισηγητή, Κωστούλα Πρίγγουρη και Παρασκευή Τσούμαρη, Αρεοπαγίτες. Συνήλθε ως Συμβούλιο, σε δημόσια συνεδρίασή του στο ακροατήριο του, στις 2 και 16 Φεβρουαρίου 2024, με την παρουσία των Αντεισαγγελέων του Αρείου Πάγου 1) Ελένης Κοντακτσή, και 2) Αριστοτέλη Χριστόπουλου, αντίστοιχα, (κωλυομένης της Εισαγγελέως) και του Γραμματέως Γεράσιμου Βάλσαμου, για να δικάσει την έφεση του εκκαλούντος - εκζητουμένου (όνομα) I. (επίθετο) J. του S. και της D., γεννηθείς στις ... στη …, κρατούμενου στο Σωφρονιστικό Κατάστημα …, ο οποίος εμφανίστηκε χωρίς συνήγορο υπερασπίσεως, κατά της υπ' αριθμ.151/8.11.2023 αποφάσεως του Συμβουλίου Εφετών Λάρισας. Το Συμβούλιο Εφετών Λάρισας, με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της …. Κατά της αποφάσεως αυτής ο εκζητούμενος και τώρα εκκαλών άσκησε την με αριθμό … και ημερομηνία … έφεση, για τους λόγους που αναφέρονται σ' αυτήν, η οποία συντάχθηκε ενώπιον του Προϊσταμένου Διεύθυνσης του Καταστήματος, και καταχωρίστηκε στο οικείο πινάκιο με τον αριθμό .... Προκειμένης συζητήσεως Αφού άκουσε τον εκζητούμενο που ζήτησε όσα αναφέρονται στα σχετικά πρακτικά και την Αντεισαγγελέα η οποία πρότεινε να γίνει τυπικά δεκτή και να απορριφθεί κατ' ουσία η από … και με αριθμό … έφεση του ανωτέρω εκζητουμένου κατά της υπ' αρ. 151/18.11.2023 αποφάσεως του Συμβουλίου Εφετών Λάρισας.

Judges: Μαρία Λεπενιώτη, Σοφία Οικονόμου, Δημήτριο Τράγκα - Κωστούλα Πρίγγουρη, Παρασκευή Τσούμαρη

COURT COMPOSITION AND PROCEEDINGS
ΤΟ ΔΙΚΑΣΤΗΡΙΟ ΤΟΥ ΑΡΕΙΟΥ ΠΑΓΟΥ Ε' Ποινικό Τμήμα - (ΣΕ ΣΥΜΒΟΥΛΙΟ) Συγκροτήθηκε από τους Δικαστές: Μαρία Λεπενιώτη, Αντιπρόεδρο του Αρείου Πάγου, Σοφία Οικονόμου, Δημήτριο Τράγκα - Εισηγητή, Κωστούλα Πρίγγουρη και Παρασκευή Τσούμαρη, Αρεοπαγίτες. Συνήλθε ως Συμβούλιο, σε δημόσια συνεδρίασή του στο ακροατήριο του, στις 2 και 16 Φεβρουαρίου 2024, με την παρουσία των Αντεισαγγελέων του Αρείου Πάγου 1) Ελένης Κοντακτσή, και 2) Αριστοτέλη Χριστόπουλου, αντίστοιχα, (κωλυομένης της Εισαγγελέως) και του Γραμματέως Γεράσιμου Βάλσαμου, για να δικάσει την έφεση του εκκαλούντος - εκζητουμένου (όνομα) I. (επίθετο) J. του S. και της D., γεννηθείς στις ... στη …, κρατούμενου στο Σωφρονιστικό Κατάστημα …, ο οποίος εμφανίστηκε χωρίς συνήγορο υπερασπίσεως, κατά της υπ' αριθμ.151/8.11.2023 αποφάσεως του Συμβουλίου Εφετών Λάρισας. Το Συμβούλιο Εφετών Λάρισας, με την ως άνω απόφασή του γνωμοδότησε υπέρ της εκδόσεως του ανωτέρω στις Δικαστικές Αρχές της …. Κατά της αποφάσεως αυτής ο εκζητούμενος και τώρα εκκαλών άσκησε την με αριθμό … και ημερομηνία … έφεση, για τους λόγους που αναφέρονται σ' αυτήν, η οποία συντάχθηκε ενώπιον του Προϊσταμένου Διεύθυνσης του Καταστήματος, και καταχωρίστηκε στο οικείο πινάκιο με τον αριθμό .... Προκειμένης συζητήσεως Αφού άκουσε τον εκζητούμενο που ζήτησε όσα αναφέρονται στα σχετικά πρακτικά και την Αντεισαγγελέα η οποία πρότεινε να γίνει τυπικά δεκτή και να απορριφθεί κατ' ουσία η από … και με αριθμό … έφεση του ανωτέρω εκζητουμένου κατά της υπ' αρ. 151/18.11.2023 αποφάσεως του Συμβουλίου Εφετών Λάρισας.

REASONING
ΣΚΕΦΘΗΚΕ ΣΥΜΦΩΝΑ ΜΕ ΤΟ ΝΟΜΟ Σύμφωνα με τη διάταξη του άρθρου 451 παρ. 1 του ΚΠοινΔ, κατά της οριστικής απόφασης του Συμβουλίου Εφετών, με την οποία αυτό γνωμοδοτεί, κατά τη διάταξη του άρθρου 450 του ίδιου Κώδικα, επί αίτησης έκδοσης αλλοδαπού υπηκόου, επιτρέπεται στον εκζητούμενο και στον Εισαγγελέα να ασκήσουν έφεση ενώπιον του Ποινικού Τμήματος του Αρείου Πάγου, μέσα σε πέντε ημέρες από τη δημοσίευση της απόφασης. Επομένως, η κρινόμενη από ... με αριθμό ... έφεση του εκκαλούντος I. J. του S., υπηκόου ... κατά της 151/8-11-2023 απόφασης του Συμβουλίου Εφετών Λάρισας, με την οποία αυτό γνωμοδότησε υπέρ της έκδοσης του στη Δημοκρατία της ..., ασκήθηκε νομότυπα και εμπρόθεσμα, ενώπιον του αρμοδίου Προϊσταμένου Διεύθυνσης του Καταστήματος Κράτησης … και πρέπει να γίνει τυπικά δεκτή και ερευνηθεί κατ' ουσίαν. Κατά το άρθρο 28 παρ. 1 του Συντάγματος, οι γενικά παραδεγμένοι κανόνες του διεθνούς δικαίου, καθώς και οι διεθνείς συμβάσεις από την επικύρωσή τους με νόμο και τη θέση τους σε ισχύ, σύμφωνα με τους όρους καθεμιάς, αποτελούν αναπόσπαστο μέρος του εσωτερικού Ελληνικού δικαίου και υπερισχύουν από κάθε άλλη αντίθετη διάταξη νόμου, κατά δε τη διάταξη του άρθρου 436 ΚΠΔ οι όροι και η διαδικασία εκδόσεως αλλοδαπών εγκληματιών ρυθμίζονται, αν υπάρχει διεθνής σύμβαση μεταξύ της Ελληνικής Πολιτείας και του εκζητούντος Κράτους, από τις διατάξεις της σύμβασης αυτής και συμπληρωματικά από τις διατάξεις των άρθρων 437 επ. του ίδιου Κώδικα, εφόσον αυτές δεν αντιτίθενται σ' εκείνες της συμβάσεως ή για ζητήματα για τα οποία δεν προβλέπει η σύμβαση (ΑΠ 245/2022). Τα Κράτη της Ελλάδος και της ... έχουν υπογράψει και αποδεχθεί και τα δύο την Ευρωπαϊκή Σύμβαση Εκδόσεως (ΕΣΕ) που υπογράφηκε στις 13-12-1957 στο Παρίσι και κυρώθηκε από την Ελλάδα το έτος 1961 με το ν. 4165/1961 και από την Σερβία από 29-12-2002 με το νόμο περί της διεθνούς συνεργασίας σε ποινικές υποθέσεις της Δημοκρατίας .... Ειδικότερα, στο άρθρο 2 παρ. 1 της Ε. Σ.Ε. ορίζεται, ότι η έκδοση ενεργείται για πράξεις που τιμωρούνται από τους νόμους, τόσο του κράτους, που ζητεί την έκδοση, όσο και του κράτους, από το οποίο ζητείται αυτή, με ποινή στερητική της ελευθερίας ή με μέτρο ασφαλείας ενός τουλάχιστον έτους, ως προς το ανώτατο όριο, ή με αυστηρότερη ποινή, ενώ, όταν υπήρξε καταδίκη σε ποινή ή επιβλήθηκε μέτρο ασφαλείας στο έδαφος του αιτούντος κράτους, η σχετική κύρωση πρέπει να είναι τεσσάρων μηνών κατ' ελάχιστο όριο. Στο άρθρο 12 της Συμβάσεως αυτής, με τον τίτλο "αιτήσεις και δικαιολογητικά", ορίζεται ότι (παρ. 1) η αίτηση, με την οποία ζητείται η έκδοση, αν δεν έχει συμφωνηθεί με απευθείας συνεννόηση μεταξύ των μερών άλλο μέσο, πρέπει να είναι έγγραφη και να υποβληθεί μέσω της διπλωματικής οδού και (παρ. 2) για την υποστήριξή της πρέπει να προσκομιστούν: α) το πρωτότυπο ή επίσημο αντίγραφο είτε εκτελεστής δικαστικής αποφάσεως είτε εντάλματος συλλήψεως ή άλλης πράξεως, που έχει την ίδια ισχύ και που έχει εκδοθεί κατά τους τύπους, που καθορίζονται από τη νομοθεσία του αιτούντος κράτους, β) έκθεση με προσδιορισμό των αξιόποινων πράξεων, για τις οποίες ζητείται η έκδοση, του τόπου και του χρόνου διαπράξεως τους, του νομικού χαρακτηρισμού τους και της παραπομπής στις νομοθετικές διατάξεις, που έχουν εφαρμογή, οι οποίες πρέπει να εμφανίζονται κατά το δυνατόν ακριβέστερα και γ) αντίγραφο των διατάξεων, που προβλέπουν την πράξη ή, αν αυτό δεν είναι εφικτό, δήλωση για το εφαρμοστέο δίκαιο, καθώς και ο κατά το δυνατό ακριβέστερος καθορισμός του εκζητούμενου προσώπου και κάθε άλλη πληροφορία, που μπορεί να καθορίσει την ταυτότητα και την εθνικότητά του. Ακόμη, κατά τις διατάξεις των άρθρων 3, 4, 5, 9 και 10 της άνω Συμβάσεως, η έκδοση είναι ανεπίτρεπτη, αν πρόκειται για πολιτικές πράξεις και συναφείς με τέτοιες πράξεις παραβάσεις, αν η σχετική αίτηση για την έκδοση αποβλέπει στη δίωξη του εκζητουμένου για πολιτικά, φυλετικά ή θρησκευτικά του φρονήματα, αν η θέση του ατόμου διατρέχει κίνδυνο να επιδεινωθεί εξαιτίας κάποιου από τους παραπάνω λόγους, αν αφορά στρατιωτικές και φορολογικές παραβάσεις, αν αφορά άτομο, που δικάστηκε ήδη οριστικά από τις αρμόδιες αρχές του κράτους παρά του οποίου ζητείται η έκδοση για την πράξη ή τις πράξεις, για τις οποίες ζητείται αυτή και, αν κατά τη νομοθεσία της αιτούσας χώρας ή εκείνης, προς την οποία υποβάλλεται η αίτηση έλαβε χώρα παραγραφή της πράξεως. Επίσης, το αρμόδιο δικαιοδοτικό όργανο, που αποφαίνεται για την έκδοση, δεν έχει εξουσία να ερευνήσει τη βασιμότητα ή μη της κατηγορίας, για την οποία καταδικάστηκε ο εκζητοΰμενος ή τη νομιμότητα της διαδικασίας, που τηρήθηκε στην προδικασία ή στο ακροατήριο του αλλοδαπού δικαστηρίου, το οποίο εξέδωσε την καταδικαστική απόφαση και να καταλήξει σε κρίση αντίθετη από την κρίση της αποφάσεως, για την εκτέλεση της οποίας ζητείται η έκδοση, αφού ούτε από τη διάταξη του άρθρου 12 παρ. 2 της Ε.Σ.Ε. που ορίζει εξαντλητικά τα συγκεκριμένα στοιχεία και δικαιολογητικά, που πρέπει να συνοδεύουν την αίτηση για τη στήριξη και τη δικαστική αξιολόγησή της, ούτε από άλλη διάταξη της Ε.Σ.Ε. προβλέπεται και η επισύναψη αποδεικτικών στοιχείων της ενοχής του εκζητουμένου. Ακόμη, κατά το άρθρο 438 ΚΠΔ, η έκδοση απαγορεύεται: α) αν εκείνος για τον οποίο ζητείται ήταν ημεδαπός όταν τελέστηκε η πράξη, β) αν η δίωξη και η τιμωρία του εγκλήματος που τέλεσε στο εξωτερικό ανήκει σύμφωνα με τους ελληνικούς νόμους στα ελληνικά δικαστήρια, γ) αν πρόκειται για έγκλημα που κατά τους ελληνικούς νόμους χαρακτηρίζεται πολιτικό, στρατιωτικό, φορολογικό ή του τύπου, ή διώκεται μόνο ύστερα από έγκληση αυτού που αδικήθηκε, ή όταν από τις περιστάσεις προκύπτει ότι η έκδοση ζητείται για λόγους πολιτικούς, δ) αν σύμφωνα με τους νόμους του κράτους που ζητεί την έκδοση ή του ελληνικού κράτους ή του κράτους, όπου τελέστηκε το έγκλημα, έχει προκύψει ήδη πριν από την απόφαση για την έκδοση νόμιμος λόγος που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο και ε) αν πιθανολογείται, ότι εκείνος, για τον οποίο ζητείται η έκδοση, θα καταδιωχθεί από το κράτος στο οποίο παραδίδεται για πράξη διαφορετική από εκείνη για την οποία ζητείται η έκδοση. Τέλος, κατά το άρθρο 450 παρ. 1 ΚΠΔ., σε συνδυασμό με το άρθρ. 438 περ. δ' του ίδιου Κώδικα, το συμβούλιο γνωμοδοτεί αιτιολογημένα για την αίτηση της εκδόσεως και αποφαίνεται για το αν εκείνος που έχει συλληφθεί είναι το ίδιο πρόσωπο με εκείνο που εκζητείται, αν υπάρχουν τα απαιτούμενα για την έκδοση δικαιολογητικά έγγραφα, αν το έγκλημα που αποδίδεται στον εκζητούμενο ή για το οποίο αυτός έχει καταδικαστεί είναι από εκείνα, για τα οποία επιτρέπεται η έκδοση και αν έχει προκύψει λόγος, που εμποδίζει τη δίωξη ή την εκτέλεση της ποινής ή αποκλείει ή εξαλείφει το αξιόποινο (ΑΠ 715/2021). Κατά το άρθρο 6 παρ.1 της Ε.Σ.Δ.Α. (ν.53/1974), κάθε πρόσωπο έχει δικαίωμα η υπόθεσή του να δικαστεί δίκαια, δημόσια και μέσα σε λογική προθεσμία από ανεξάρτητο και αμερόληπτο δικαστήριο που έχει κατασταθεί από τον νόμο, το οποίο θα αποφασίσει για τη βασιμότητα κάθε εναντίον του κατηγορίας ποινικής φύσης. Ενώ, κατά το άρθρο 6 παρ.3 περ. α' αυτής, ο κατηγορούμενος έχει δικαίωμα να πληροφορηθεί μέσα στη συντομότερη προθεσμία σε γλώσσα που κατανοεί και με λεπτομέρεια τη φύση και το λόγο της εναντίον του κατηγορίας. Από τα παραπάνω συνάγεται ότι απαιτείται τα εγκλήματα, για τα οποία ζητείται η έκδοση, να προσδιορίζονται κατά τρόπο σαφή και συγκεκριμένο στη σχετική αίτηση και στην αντίστοιχη διωκτική πράξη, με επαρκή περιγραφή του χρόνου, τόπου, τρόπου και λοιπών περιστάσεων τέλεσής τους και της μορφής συμμετοχής του εκζητούμενου σ' αυτή. Αυτό επιβάλλεται και από την αρχή της ειδικότητας που καθιερώνεται με τις διατάξεις του άρθρου 14 της Ε.Σ.Ε., σύμφωνα με την οποία η έκδοση γίνεται για το έγκλημα που ορίζεται ειδικά ως προς τα στοιχεία που το συγκροτούν, τόσον στην αίτηση έκδοσης όσο και στην πράξη του Υπουργού Δικαιοσύνης που διατάσσει την έκδοση και όχι για οποιαδήποτε άλλη πράξη. Η αρχή της ειδικότητας θεωρείται γενικά αναγνωρισμένος κανόνας του διεθνούς δικαίου και εφαρμόζεται σε κάθε περίπτωση έκδοσης, καθώς περιορίζει την κυριαρχική εξουσία του κράτους που ζητεί την έκδοση, το οποίο δεν μπορεί να διώξει τον εκζητούμενο για πράξεις που τελέστηκαν πριν από την παράδοσή του και είναι διαφορετικές από εκείνες για τις οποίες έγινε η έκδοση, εκτός από ορισμένες εξαιρέσεις που διαλαμβάνονται στην προαναφερόμενη διάταξη της Ε.Σ.Ε., αποτρέποντας έτσι και το ενδεχόμενο διωχθεί το εκδιδόμενο πρόσωπο για άλλους σκοπούς ή πολιτικούς λόγους. (ΑΠ 715/2021, ΑΠ 532/2019, ΑΠ 1198/2015). Επιπλέον η Αρχή της Ειδικότητας εξασφαλίζει την ορθή εφαρμογή των αρχών της διττής εγκληματικότητας και της αμοιβαιότητας, σύμφωνα με τις οποίες η έκδοση επιτρέπεται μόνο για όσες πράξεις είναι αξιόποινες και κατά το δίκαιο του εκδίδοντος Κράτους. (ΑΠ 245/2022). Στην προκειμένη περίπτωση, από την ενώπιον του Συμβουλίου Εφετών Λάρισας και την ενώπιον του ακροατηρίου του παρόντος Δικαστηρίου εξέταση του εκζητουμένου - εκκαλούντος, τα πρακτικά της πρωτοβάθμιας δίκης και όλα τα προσκομιζόμενα μετ' επικλήσεως έγγραφα (από τα οποία τα αλλοδαπά έγγραφα που συνοδεύουν την αίτηση έκδοσης σε νόμιμη μετάφραση), αποδείχθηκαν τα ακόλουθα πραγματικά περιστατικά: "Το Συμβούλιο Εφετών Λάρισας, με την εκκαλούμενη υπ' αριθμ. 151/2023 αττόφασή του, έκρινε υπέρ της έκδοσης στο αιτούν Κράτος της Δημοκρατίας της ... του εκζητούμενου (επ.) J. (όν) I. του S. ο οποίος διώκεται δυνάμει των αριθ. ... από ... και αριθ. ... από ... εντολών του Πρωτοδικείου στο P. (Π.) της ... προκειμένου να εκτίσει α) ποινή φυλάκισης ενός (1) έτους και δέκα (10) μηνών που του επιβλήθηκε με την υπ' αριθμ. 3Κ.αρ. 339/21 από 05.10.2022 τελεσίδικη Απόφαση του Πρωτοδικείου στο ... για το αδίκημα της "Παράνομης κατοχής ναρκωτικών", όπως προβλέπεται και τιμωρείται από το άρθρο 246α παρ. 1 του Σέρβικου Ποινικού Κώδικα και β) ποινή φυλάκισης έξι (6) μηνών που του επιβλήθηκε με την υπ' αριθμ. 3Κ.αρ. 439/19 (2016) από 23.09.2020 τελεσίδικη Απόφαση του Πρωτοδικείου στο ..., όπως τροποποιήθηκε με την υπ. αριθμ. 75/20 από 27.04.2021 απόφαση του Ανώτατου Δικαστηρίου στο ..., για το αδίκημα της "Κλοπής σε συνέργεια", όπως προβλέπεται και τιμωρείται από το άρθρο 203 παρ. 1 σε σχέση με τα άρθρα 33 και 61 παρ. 1 και 5 του Σέρβικου Ποινικού Κώδικα, είναι δε πράξεις αξιόποινες και κατά την ελληνική νομοθεσία (άρθρ. 20 ν. 4139/2013 και 372 Ελληνικού Ποινικού Κώδικα). Ως προς την πρώτη (υπό α) πράξη με την υπ' αριθ. 3Κ 339/21/5.10.22, παραστάθηκε διά του πληρεξουσίου δικηγόρου του Μπάτιτσα Άλεκσιτς, στο Βασικό Δικαστήριο στο ... και κρίθηκε ένοχος διότι "στις ... στο ... στην οδό ... του ... σε κατάσταση λογικής με πρόθεση παράνομα κρατούσε μικρή ποσότητα ουσίας δηλωμένης ως ναρκωτικής ουσίας "ηρωίνη" για δική του χρήση, συνολικού μικτού βάρους 1,02 γραμμαρίων, η οποία ουσία περιλαμβάνεται στον Κατάλογο Ψυχοδραστικών Ελεγχόμενων Ουσιών του Κανονισμού για τη θέσπιση Καταλόγου Ψυχοδραστικών Ουσιών ελεγχόμενων ουσιών (ΦΕΚ Αρ. 96/18 της 11/12 (2018), στο ότι διατηρούσε την εν λόγω ναρκωτική ουσία, συσκευασμένη σε τρία πακέτα PVC, με καθαρό βάρος 0,22 γρ, 0,23 γρ και 0,27 γρ δίπλα στο κρεβάτι του, και ποια ναρκωτικά βρέθηκαν κατά την έρευνα στο διαμέρισμά του και σε άλλους χώρους από αστυνομικούς του AT ..., όταν ενεργούσαν κατόπιν εντολής του Ανώτατου Δικαστηρίου στο ... αρ. ... από ... και με την έκδοση βεβαίωσης κατασχέθηκαν προσωρινά, ενώ γνώριζε την παρανομία και την απαγόρευση της πράξης του και ήθελε να την εκτελέσει". Κρίθηκε ένοχος δηλαδή για το ποινικό αδίκημα της παράνομης κατοχής ναρκωτικών που προβλέπεται από άρθρ.246α παρ. 1 του Ποινικού Κώδικα (ΠΚ). Σύμφωνα με το άρθρο 246α§ 1 του Ποινικού Κώδικα της ..., στον οποίο προβλέπεται και τιμωρείται η πράξη αυτή προβλέπεται χρηματική ποινή ή φυλάκιση ως τριών ετών και μπορεί να απαλλάσσεται από την ποινή. Η απόφαση αυτή κατέστη τελεσίδικη στις 25.11.2022, όπως προκύπτει από σφραγίδα που έχει τεθεί στο αντίγραφο αυτής. Ως προς την δεύτερη (υπό β) πράξη με την υπ' αριθ. αριθμ. 3Κ.αρ. 439/19 (2016) από 23.09.2020 τελεσίδικη Απόφαση του Πρωτοδικείου στο ..., όπως τροποποιήθηκε με την υπ. αριθμ. 75/20 από 27.04.2021 απόφαση του Ανώτατου Δικαστηρίου στο ..., μετά από άσκηση ενδίκου μέσου από τον Εισαγγελέα, κρίθηκε ένοχος 1) διότι από κοινού αυτός και ο Ρ. Μ.: "α) Την περίοδο από 02/10/2015. έως 03/10/2015 και την περίοδο από 05/10/2015 έως 06/10/2015, στο ..., σύμφωνα με προηγούμενη συμφωνία, σε κατάσταση σωφροσύνης, με σκοπό να αποκομίσουν παράνομο περιουσιακό οφελος συνολικής αξίας 29.800,00 δηναρίων με οικειοποίηση κινητής περιουσίας τρίτων, αφαίρεσαν κινητή περιουσία άλλων, ενώ γνώριζαν την παρανομία της πράξης τους και ήθελαν να την πραγματοποιήσουν και β) την περίοδο από 02/10/2015. έως 03/10/2015. από το ισόγειο κτιρίου κατοικιών στην οδ. Σ. Μ. αρ. …, αφαίρεσε ένα ποδήλατο "Capriollo", γκρι χρώματος με 18 ταχύτητες, ιδιοκτησία του ζημιωθέντος Τ. Μ. από το ..., αξίας 14.500,00 δηναρίων, με τρόπο που το εν λόγω ποδήλατο, το οποίο δεν ήταν κλειδωμένο, κατασχέσαν και οδήγησαν στην "Πράσινη Αγορά" όπου ο εναγόμενος Ι. Ί. το πούλησε στον Κ. Ν. από το χωριό Σ., γ) την περίοδο από 05/10/2015 ως 06/10/2015, από το διάδρομο του οικιστικού κτιρίου στην οδ. Τ. αρ. … αφαίρεσαν ένα ποδήλατο της μάρκας "Mountain", κίτρινου χρώματος, αξίας 8.100,00 δηναρίων και ένα ποδήλατο μάρκας "Bikeflyer", πράσινο-μπλε χρώματος, αξίας 7.200,00 δηνάρια και τα δύο περιουσία του ζημιωθείς Ν. Τ. από το ..., και ο τρόπος που εκμεταλλεύτηκαν την απροσεξία του ζημιωθέντος, πήραν τα εν λόγω ποδήλατα και τα οδήγησαν στην "Πράσινη Αγορά", όπου τα πούλησαν στον Κ. Ν. από το χωριό Σ.. 2) Ο Ι. Ί. μόνος του: α) στις 26/09/2015, στον προαύλιο χώρο του Δημοτικού Σχολείου "Σ. Σ.", στην οδό Σ. Ν. αρ. … εκμεταλλευόμενος την απροσεξία του ζημιωθέντος Ί. Σ. από το ... αφαίρεσε από τον ζημιωθέντα ξεκλείδωτο ποδήλατο της μάρκας "Explorer" μαύρου χρώματος, αξίας 12.500,00 δηναρίων, β) την περίοδο από 01/01/2015 έως 31/10/2015, στην οδ. Ο., μπροστά από το σπίτι με αριθμό …, εκμεταλλεύτηκε την απουσία της ζημιωθείσας Σ. Γ. από το ... και πήρε ένα ξεκλείδωτο ποδήλατο Galaxy Mirage, κόκκινου χρώματος, αξίας 13.500,00 δηναρίων, το οποίο πήρε στο σπίτι του και το αποσυναρμολόγησε σε μέρη". Κρίθηκε ένοχος δηλαδή για το εκτεταμένο ποινικό αδίκημα της κλοπής που προβλέπεται από άρθρ.203 παρ. 1,33, 61 § 1 και 5 του Ποινικού Κώδικα (ΠΚ) της ..., και με βάση τον οποίο τιμωρείται η πράξη αυτή προβλέπεται χρηματική ποινή ή φυλάκιση που δεν υπερβαίνει τα τρία χρόνια. Η απόφαση αυτή εκδόθηκε στις .... Αφού τα ανωτέρω εγκλήματα παράνομης κατοχής ναρκωτικών ουσιών και κλοπής κατ' εξακολούθηση από κοινού και κατά μόνας, διώκονται και από την Σερβία καθώς και από την ελληνική έννομη τάξη, υπάρχει το διπλό αξιόποινο και η ειδικότητα των πράξεων. Επίσης δεν προκύπτει ζήτημα παραγραφής των ποινών που επιβλήθηκαν κατά τις διατάξεις τόσο του ελληνικού (118 περ β ΠΚ) όσο και του σερβικού δικαίου καθόσον η παραγραφή της ποινής με την 75/2020 απόφαση θα αρχίσει στις 27.4.2025 , ενώ η ποινή που αναθεωρήθηκε με την 75/2020 απόφαση του Ανώτατου Δικαστηρίου στο ..., ορίστηκε να εκτιθεί σε ίδρυμα για την επιβολή ποινικών κυρώσεων, αναθεωρώντας την αναστολή που είχε χορηγηθεί με την 439/19 (2016) απόφαση. Συνακόλουθα, για τις συγκεκριμένες πράξεις για τις οποίες επιβλήθηκαν ποινές επιτρέπεται η έκδοση κατά το αρθρ. 2 παρ. 1 της Ε.Σ.Ε. Προς υποστήριξη της ανωτέρω αιτήσεως συνυποβλήθηκαν όλα τα απαιτούμενα, κατά το αρθρ. 12 παρ. 2 της Ε.Σ.Ε., έγγραφα σε επίσημη μετάφραση στην ελληνική γλώσσα, όπως περιγράφονται παραπάνω, καθώς και αντίγραφο των διατάξεων που προβλέπουν τις παραπάνω πράξεις στο αιτούν κράτος. Ο εκζητούμενος και ήδη εκκαλών με την κρινόμενη έφεσή του ισχυρίζεται ότι δεν επιθυμεί την έκδοσή του, διότι η μητέρα του βρίσκεται στην Ελλάδα και συγκεκριμένα στο χωριό Σ. Λ., πάσχει από καρκίνο και επιθυμεί να βρίσκεται κοντά της για να την συνδράμει. Επιπλέον, ισχυρίζεται ότι βρίσκεται στην Ελλάδα από το 2019 και επιθυμεί να παραμείνει στη χώρα. Όμως, οι προβαλλόμενοι ισχυρισμοί αορίστως προβάλλονται και δεν αποδεικνύονται από κάποιο στοιχείο, ως εκ τούτου είναι αβάσιμοι και απορριπτέοι. Επομένως, σύμφωνα με τα προαναφερθέντα και μετά την απόρριψη όλων ανεξαιρέτως των ισχυρισμών του εκκαλούντος, πρέπει η κρινόμενη έφεση να απορριφθεί ως ουσιαστικά αβάσιμη στο σύνολό της. Τέλος, πρέπει να καταδικασθεί ο εκκαλών στα δικαστικά έξοδα της προκειμένης ποινικής διαδικασίας (άρθρο 578 παρ.1 του ΚΠοινΔ), κατά τα οριζόμενα ειδικότερον στο διατακτικό.

DECISION
ΓΙΑ ΤΟΥΣ ΛΟΓΟΥΣ ΑΥΤΟΥΣ Δέχεται τυπικά και απορρίπτει κατ' ουσίαν την από ... και με αριθμό ... έφεση του εκζητουμένου, και ήδη εκκαλούντος I. (όνομα) J. (επίθ.) του S., κατά της 151/8-11-2023 απόφασης του Συμβουλίου Εφετών Λάρισας, με την οποία αυτό γνωμοδότησε υπέρ της έκδοσης στο αιτούν κράτος της Δημοκρατίας της ... του ως άνω εκζητουμένου - εκκαλούντος, ο οποίος διώκεται δυνάμει των με αριθμ. ... από 25/1/2023 και με αριθμ. ... από 8/3/2022 εντολών του Πρωτοδικείου P. (Π.) της .... Επιβάλλει στον εκκαλούντα τα δικαστικά έξοδα, που ανέρχονται στο ποσό των διακοσίων πενήντα ευρώ (250,00€). ΚΡΙΘΗΚΕ, αποφασίσθηκε στην Αθήνα, στις 9 Φεβρουαρίου 2024. ΕΚΔΟΘΗΚΕ, στην Αθήνα στις 16 Φεβρουαρίου 2024.

LEGAL REFERENCES
Articles Referenced: άρθρου 451 παρ. 1, άρθρου 450, άρθρο 28 παρ. 1, άρθρου 436, άρθρων 437, άρθρο 2 παρ. 1, άρθρο 12, άρθρων 3, άρθρου 12 παρ. 2, άρθρο 438, άρθρο 450 παρ. 1, άρθρο 6 παρ.1, άρθρο 6 παρ.3 περ. α', άρθρου 14, άρθρο 246α παρ. 1, άρθρο 203 παρ. 1, άρθρα 33, άρθρο 246α, άρθρο 578 παρ.1, άρθρου 451, άρθρο 28, άρθρο 2, άρθρου 12, άρθρο 450, άρθρο 6, άρθρο 203, άρθρο 578
Article Codes: ΠΚ
Law References: nan
Total Articles Cited: 20

DATES MENTIONED: 8-11-2023|18-11-2023|13-12-1957|29-12-2002|05-10-2022|23-09-2020|27-04-2021|25-11-2022|02-10-2015|03-10-2015|05-10-2015|06-10-2015|26-09-2015|01-01-2015|31-10-2015|27-4-2025|25-1-2023|8-3-2022|16-02-2024|09-02-2024

SOURCE: https://areiospagos.gr/nomologia/apofaseis_DISPLAY.asp?cd=F085DQW5RPUWY6F9R17BQZWOIGGDKA&apof=347_2024&info=ΠΟΙΝΙΚΕΣ -  Ε